Obavijest osnovnim školama vezano za e-Upise u osnovne škole u školskoj godini 2026./2027.

[bookmark: _GoBack]Administratori županijskih odjela rasporedili su djecu s liste školskih obveznika po školama kojoj pripadaju prema upisnom području te su isti vidljivi na popisu svake škole.

Kako bi sustav bio spreman za podnošenje zahtjeva za upis od strane roditelja, potrebno je odraditi određene administrativne radnje i od strane škole zaključno s 31. siječnja 2026. godine.

 Od 16. veljače 2026. godine u Nacionalnom informacijskom sustavu za upise u osnovne škole otvaraju se prijave za redovan upis u 1. razred osnovne škole. Roditelji će preko poveznice https://osnovne.e-upisi.hr/ moći podnijeti prijavu za upis svoga djeteta u 1. razred osnovne škole, sve do 15. ožujka 2026. godine.

U sustavu će roditeljima biti vidljivi opći podaci o djetetu te škola na čijoj se listi školskih obveznika dijete nalazi prema mjestu prebivališta, odnosno boravišta. Odmah po podnošenju prijave roditelji će moći odabrati mogućnosti koje im se nude u dodijeljenoj školi npr. izborne predmete, produženi boravak i sl. Također, ako imaju razloga za to, roditelji će prilikom podnošenja prijave moći izraziti želju za upis u drugu školu od one kojoj dijete pripada prema upisnom području.

Napominjemo, prijave za upis djece s utvrđenim teškoćama su otvorene već ranije, od 2. veljače 2026. godine do 15. travnja 2026. godine.

Uz prijavu za redovne upise u 1. razred osnovne škole od 22. veljače 2025. godine do 31. ožujka 2025. godine, roditelji će moći podnijeti i zahtjev za prijevremeni upis u 1. razred osnovne škole kao i za privremeno oslobađanje od upisa u 1. razred osnovne škole.
Detaljniji vremenik upisa iz kojeg je vidljivo kada u sustavu nastupaju ključni događaji nalazi se u prilogu.

S obzirom da se u sustav za elektroničke upise u osnovne škole ulazi preko portala e-Građani, roditelji koji nemaju vjerodajnice za ulazak u portal moraju se javiti školi kojoj pripadaju prema upisnom području koja će prijavu za upis njihovog djeteta izvršiti umjesto njih.
Za sve ostale informacije, termine testiranja u školi, liječničkih pregleda i laboratorijskih pretraga roditelji će pratiti mrežne stranice škole kojoj dijete pripada prema upisnom području.

Nacionalnom informacijskom sustavu za upise u osnovne škole pristupa se putem e-Građana, a administrativno sučelje za škole nalazi se na poveznici: https://osnovneadmin.e-upisi.hr/
Upute za korištenje nalaze se u samom sustavu, u dnu stranice na poveznici ‘Korisničke upute’, vidljivoj nakon što se prijavite u sustav.

Ravnatelj ustanove je osoba kojoj je jedinoj inicijalno dodijeljeno pravo pristupa sustavu i ima pravo dodavanja jednog ili više Administratora ustanove za svoju ustanovu.

Prvi korak koji će trebati napraviti u sustavu je pregledati podatke o ustanovi te označiti informacije o obrazovnim programima, izbornim predmetima, jezicima i komercijalnim programima (produženi boravak) koji će se nuditi roditeljima na javnom dijelu aplikacije prilikom predaje zahtjeva za upis kao i dodati podatak za kontakt koji će se prikazivati roditeljima na sučelju. Ove akcije potrebno je napraviti zaključno s 31. siječnja 2026. godine jer je predaja zahtjeva za djecu s teškoćama moguća već od 2.2.2025.


Sve novosti i obavijesti bit će objavljivane na naslovnoj stranici sustava.
Za sve dodatne upite o korištenju sustava možete kontaktirati CARNET-ov helpdesk svakim radnim danom od 8 do 20 sati na broj telefona 01 6661 500 ili putem e-pošte na helpdesk@skole.hr.






